## Vivenda col·labora amb el Festival Open House Valencia que acosta l’arquitectura i el patrimoni valencià a la ciutadania

*** La Vicepresidència i Conselleria de Vivenda col·labora en este festival que acosta l’arquitectura i el patrimoni valencià a la ciutadania
* L’esdeveniment oferix més de 100 activitats culturals, la majoria de les quals gratuïtes**

La Vicepresidència i Conselleria de Servicis Socials, Igualtat i Vivenda col·labora en la celebració de la sexta edició de l’Open House Valencia (OHV), que té lloc des d’este divendres i fins al diumenge 27 d’octubre. Durant estos dies, es podrà gaudir de visites guiades a més de 80 edificis emblemàtics de la ciutat i 15 rutes urbanes, entre altres activitats.

OHV és un festival multidisciplinari que té com a objectiu ajudar a gaudir de l’arquitectura i viure-la, així com el paisatge i l’art urbà de la ciutat, impulsant noves maneres de contemplar-la i habitar-la.

Per a fer-ho s’han organitzat més d’un centenar d’activitats obertes al gran públic, la majoria gratuïtes, que inclouen visites a edificis emblemàtics, places, jardins i construccions de la ciutat i els voltants, rutes urbanes, municipis convidats, taules redones i concursos. En algunes de les activitats es requerirà inscripció prèvia.

Cal destacar que en algunes de les visites guiades a estos llocs, els participants tindran el privilegi de rebre l’explicació per part dels mateixos arquitectes i dissenyadors que els van concebre, transformar, restaurar i que els van fer possibles.

En esta edició, com a novetat, es podrà visitar el Centre d’Art Hortensia Herrero, les vivendes en Santa María Micaela, l’església del Patriarca o el nou campus de la Universitat Europea. Així mateix, repetixen altres espais com el parc Gulliver, l’Espai Verd, els antics cellers Vinival o Espai Alfaro.

A més, s’han organitzat noves rutes temàtiques com ara ‘València romana’, ‘Mosaic Nolla a València’, ‘Patrimoni industrial’, ‘València marítima’ i ‘Urbanisme tàctic’. Estes se sumen a altres anteriors com ‘Els jardins del Túria’, ‘La muralla islàmica: Els murs de Balansiya’, ‘L’horta de la perifèria urbana’ i ‘Les places del centre històric’.

També tindran l’oportunitat de conéixer de primera mà showrooms com el de Stonelluxe, Natuzzi Editions, Mobalco i Kave Home, que s’unixen al de Porcelanosa.

La seu oficial d’esta edició de l’OHV serà la Universitat de València, que enguany celebra el 525é aniversari, és una de les més antigues d’Espanya. Per a dur-ho a terme s’han organitzat activitats, trobades, visites i esdeveniments repartits pels seus múltiples edificis, que són part imprescindible del patrimoni arquitectònic valencià.

Així mateix, després de l’èxit de les primeres publicacions editorials d’OHV, ‘Espai Verd, un hàbitat sostenible’, de Manu Calleja, i ‘Plaza de la Reina. Regeneración urbana en Valencia’, de José María Tomás Llavador, arriba el tercer volum de la Col·lección de Arquitecturas OHV, dedicat a l’emblemàtic edifici Espai Vives, de la Universitat de València.

D’altra banda, durant el mes d’octubre, OHV ha organitzat nombroses activitats satèl·lit fora de València. Esta edició ha comptat amb tres municipis convidats: Cocentaina, Banyeres de Mariola i Llíria. L’objectiu és donar visibilitat de l’arquitectura de la Comunitat Valenciana, fent-los partícips de l’esdeveniment mitjançant activitats pròpies en la seua localitat.

Fecha: 25/10/2024